CLVII.  Monasterium Altahense superius tuendum suscipit et ejus bona juraque confirmat.   (Veronae, Sept. 2.) [  Monumenta Boica,  tom. XII, 112.]
Author: Lucius III

LUCIUS episcopus, servus servorum Dei, dilectis filiis WOLFRANO abbati monasterii Sancti Petri in Alta, ejusque fratribus tam praesentibus quam futuris regularem vitam professis in perpetuum.

Quoties a nobis petitur quod religioni et honestati convenire dignoscitur, animo nos decet libenti concedere, et petentium desideriis congruum suffragium impertiri. Eapropter, dilecti in Domino filii, vestris justis postulationibus clementer annuimus et praefatum monasterium Sancti Petri in Alta, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis praestante Domino poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Locum ipsum in quo praefatum monasterium situm est, cum omnibus pertinentiis suis. Drasselesriede, Ossenpach, Leivannesriede, Calberespach, Haimesperge, Aitinha, Plassanesperch, Adelhartesdorf, Hagenperg, Heich, Melpach, Pirche tres curtes, Gocholdesgrube, Chroleinesdorf, Hubenare, tres curtes Borascelle, tres curtes, Toveranesdorf, Renften, duas curtes, Sikeleinesperge, Mennaha. Molendinum, Hicenperge, praedium, Grube, unum praedium. Ricemannesdorf, tres curtes, Temanesdorf, tres vineas et quidquid ibi habetis. Velberch, curtem, Teusenbach, duas curtes, juxta unam curtem. Mertanne, Puchperge, Radesmannesperge, Menna unam curtem, et molendinum. Haugencelle, Freindorf, curtem Riute, duas curtes. Harde, Strazchirchen, Vulpach, mansum unum. In Buizchouen, duas curtes, Maetingen curtem. Silichinge, tres curtes Haiterhouen, novem mansos Wintpozzingen, curtem. Harde, Hunderdorf tres curtes, Scorringe dimidium mansum Berndorf, tres mansos. Dietrichesdorf, curtem, Tatingem mansum, Hovedorf duas curtes. Pinningen curtem Mirendorf villam Wacenriede villam et Laderaren, quatuor curtes. Sane novalium vestrorum quae propriis manibus aut sumptibus colitis, sive de nutrimentis animalium vestrorum nullus a vobis decimas exigere aut extorquere praesumat. Liceat quoque vobis clericos vel laicos e saeculo fugientes liberos et absolutos ad conversionem recipere, et eos absque contradictione aliqua retinere. Prohibemus insuper, ut nulli fratrum vestrorum post factam in eodem loco possessionem fas sit absque abbatis sui licentia nisi arctioris religionis obtentu de eodem loco discedere, discedentem vero absque communium litterarum cautione nullus audeat retinere. Decimas praeterea quas a quadraginta annis inconcusse tenuistis, vobis nihilominus confirmamus. Cum autem generale interdictum terrae fuerit, liceat vobis clausis januis, exclusis excommunicatis et interdictis, non pulsatis campanis, suppressa voce divina officia celebrare. In parochialibus vero ecclesiis quas habetis liceat vobis sacerdotes eligere, et dioecesano episcopo praesentare, quibus si idonei fuerint, episcopus animarum curam committat, ut ei de spiritualibus, vobis autem de temporalibus debeant respondere. Auctoritate quoque apostolica prohibemus ne advocatus vester, qui pro tempore fuerit, aliquam violentiam in vestro monasterio exercere, seu bona ipsius alienare aliqua occasione praesumat, sed eo jure contentus existat, quod sibi antiquitus noscitur institutum. Si vero fratribus gravis et monasterio inutilis apparuerit, eo amoto, alium idoneum eligendi de auctoritate apostolica vobis et successoribus vestris concedimus facultatem. Sepulturam praeterea ipsius loci liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat; salva tamen justitia illarum ecclesiarum a quibus mortuorum corpora assumuntur. Obeunte vero te nunc ejusdem loci abbate, vel tuorum quolibet successore nullus ibi qualibet subreptionis astutia, seu violentia praeponatur, nisi quem fratres communi consensu, vel fratrum pars consilii sanioris secundum Dei timorem, et beati Benedicti Regulam providerint eligendum. Decernimus ergo, ut nulli omnino hominum fas sit praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integre conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona etc. Ego Joannes presb. card. titulo S. Marci. Ego Lucius catholicae Ecclesiae episcopus. Ego Theodorus Portuensis et Sanctae Rufinensis sedis episcopus. Ego Laborans presb. card. S. Mariae Transtiberim titulo Calixti. Ego Pandulfus presb, card. titulo Basilicae XII Apostolorum. Ego Henricus Albanensis episcopus. Ego Theobaldus Ostiensis et Velletrensis episcopus. Ego Arditio diacon. card. S. Theodori. Ego Gratianus Sanctorum Cosmae et Damiani diac. card. Ego Gofredus Sanctae Mariae in Via Lata diac. card. Ego Albinus Sanctae Mariae Novae diac. card. Datum Veronae per manum Hugonis, sanctae Romanae Ecclesiae notarii, IV Non. Sept., indictione II, Incarnationis Dominicae anno 1184, pontificatus vero domini Lucii papae III anno III.